Covid-19-statistieke: Meer as 200 000 toets positiefGrafika: Elsabe Erasmus Suid-Afrika se Covid-19-gevalle het Maandag die 200 000‑kerf verbygesteek, met 205 721 Suid-Afrikaners wat sedert Maart vanjaar positief getoets het vir die koronavirus. Dit verteenwoordig ŉ styging van 8 971 gevalle sedert Sondag. ŉ Totaal van 33 950 toetse is in 24 uur uitgevoer, wat beteken dat meer as ŉ kwart (26%) van mense wat getoets is, positief getoets het vir Covid-19. Hoewel die Wes-Kaap steeds die meeste gevalle (70 938) het, het 71% van dié pasiënte reeds herstel, wat beteken dat net meer as 20 000 mense in dié provinsie tans Covid-19 onder lede het. Hierteenoor het Gauteng 66 891 gevalle in totaal, waarvan net 19 977 (29%) reeds herstel het. In totaal het 97 848 (47%) mense tot dusver van Covid-19 herstel, wat ŉ verdere afname is van die sowat 50% verlede week. Gauteng het ook die meeste sterftes aangeteken (50), gevolg deur die Wes-Kaap (35), Limpopo (17) en die Oos-Kaap (9). Dit bring die dodetal landswyd op 3 310 te staan. Die LUR vir samewerkende regeringing, menslike nedersetting en tradisionele sake in Noordwes is een van dié wat Maandag aan Covid-19 gesterf het. “Hy het longontsteking gehad en is aanvanklik in ŉ private hospitaal in Vryburg opgeneem, waarna hy na ŉ hospitaal in Klerksdorp oorgeplaas is. Hier het hy ŉ hartaanval gehad en gevolglik gesterf,” lui ŉ verklaring deur die departement van gesondheid. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.